Først var der to, så var der tre og mandag var i alt fire restauranter lukket i Skagen på grund af coronasmitte blandt de ansatte. Festlighederne i Skagen i uge 29 har sat sit tydelige aftryk i statistikkerne, hvor Danmarks nordligste by havde den højeste andel af positive PCR-test. Men de mange smittede får ikke Frederikshavn Kommunes borgmester Birgit Hansen (S) til at kritisere restauratørerne - tværtimod. - Først og fremmest vil jeg rose restauratørerne for at handle hurtigt. De har lukket og sagt, at vi skal have kortlagt det her og de ansatte skal PCR-testes. Men uden at det skal være et tegn på accept, så er det her også forventeligt, siger Birgit Hansen og fortsætter: - Når der kan være op mod 50.000 mennesker i Skagen på en dag, så er det forventeligt, at smitten stiger, siger borgmesteren og understreger, at kommunen er i gang med at foretage de nødvendige tiltag for at få bragt coronasituationen i Skagen under kontrol. Og den stigende coronasmitte i Skagen kan man også mærke på det lokale testcenter. - Vi har aldrig haft så travlt i testcentret som lige nu, siger Alexander Bochdan, der er teamleder for Falck Kviktest Skagen. Se indslag om coronasmitten i Skagen her:

Opsummering:
Mandag havde fire restauranter i Skagen lukket på grund af coronasmitte blandt personalet. Borgmester Birgit Hansen (S) kalder udviklingen "forventelig" efter uge 29 og roser cafeerne for ansvarlighed.